b'\n_START_ARTICLE_\nKonvoj Libertas\n_START_PARAGRAPH_\nKonvoj Libertas je naziv za dijelom organiziranu, a dijelom samoinicijativnu humanitarnu akciju probijanja pomorske blokade Dubrovnika za vrijeme okupacije tijekom Domovinskog rata.\n_START_SECTION_\nUvod\n_START_PARAGRAPH_\nDana 1. listopada 1991. godine Dubrovnik je napadnut s kopna, mora i iz zraka, a ve\xc4\x87 17. rujna iste godine Jugoslavenska ratna mornarica uvodi potpunu pomorsku blokadu grada. U Dubrova\xc4\x8dkom akvatoriju se raspore\xc4\x91uju raketne topovnja\xc4\x8de iz sastava 9. VPS Boka te na ovom dijelu Jadrana nasilno uvode zabranu kretanja bilo kakvih plovila. Nakon 4. listopada 1991. godine neprijatelj okupira Slano i na Jadranskoj magistrali presijeca i posljednju vezu Dubrovnika sa ostatkom Hrvatske. U Dubrovniku je u tom trenutku bez vode, struje, hrane i lijekova bilo oko 50.000 stanovnika ra\xc4\x8dunaju\xc4\x87i i izbjeglice iz svih okupiranih dijelova dubrova\xc4\x8dke op\xc4\x87ine. U tim najte\xc5\xbeim trenucima dubrova\xc4\x8dke povijesti jedinu su vezu sa svijetom uspostavljali brzi gliseri Odreda naoru\xc5\xbeanih brodova, koji uspje\xc5\xa1no probijaju pomorsku blokadu i iscrpljenim stanovnicima dostavljaju male koli\xc4\x8dine lijekova, hrane i ostalih sredstava potrebnih za puko pre\xc5\xbeivljavanje. Ipak, te male koli\xc4\x8dine nisu bile dostatne da bi zadovoljile potrebe brojnog stanovni\xc5\xa1ta.\n_START_SECTION_\nPo\xc4\x8detak humanitarne akcije\n_START_PARAGRAPH_\nU Zagrebu tijekom listopada 1991. godine, Fond za spas Dubrovnika Sveti Vlaho, Dru\xc5\xa1tvo hrvatskih knji\xc5\xbeevnika i Matica hrvatska pokre\xc4\x87u inicijativu probijanja pomorske blokade i dostave neophodne humanitarne pomo\xc4\x87i iscrpljenim stanovnicima i izbjeglicama u Dubrovniku. Me\xc4\x91u suorganizatorima je bio i dr Slobodan Lang. Akcija je nazvana Konvoj Libertas. Zamisao akcije je bila okupljanje \xc5\xa1to ve\xc4\x87eg broja plovila i manjih brodova koji bi predvo\xc4\x91eni najve\xc4\x87om Slavijom probili blokadu i uplovili u dubrova\xc4\x8dku luku Gru\xc5\xbe. Rijeka tih dana postaje organizacijski i logisti\xc4\x8dki centar za prikupljanje pomo\xc4\x87i.\n_START_SECTION_\nTijek humanitarne akcije\n_START_PARAGRAPH_\nDana 28. listopada 1991. godine trajekt Slavija kre\xc4\x87e iz Rijeke na svoj put prema Dubrovniku. Konvoju se 29. listopada u Splitu priklju\xc4\x8duje i Stjepan Mesi\xc4\x87, tada\xc5\xa1nji predsjednik predsjedni\xc5\xa1tva i vrhovni zapovjednik oru\xc5\xbeanih snaga Jugoslavije. Uz Stjepana Mesi\xc4\x87a na brod Slavija se ukrcavaju i hrvatski premijer Franjo Greguri\xc4\x87 te brojni drugi politi\xc4\x8dari, kulturni i javni djelatnici. Tijekom plovidbe konvoju se samoinicijativno priklju\xc4\x8duju turisti\xc4\x8dki brodovi, ko\xc4\x8de, jedrenjaci, remorkeri i brojna manja plovila iz svih krajeva Jadrana, pa ve\xc4\x87 drugog dana konvoj ima nekoliko desetina raznih plovila. _NEWLINE_Kolika je bila \xc5\xbeelja da se pomogne napa\xc4\x87enom Gradu kazuje jedna poruka sa jedne od trabakula iz konvoja koja je odaslana u eter i prenesena putem radio postaja. Poruka je glasila: _NEWLINE_ \xe2\x80\x9eDa Hvar ima timun do\xc5\xa1li bismo s cijelim otokom\xe2\x80\x9d_NEWLINE_Dana 30. listopada no\xc4\x87u oko jedan sat u Kor\xc4\x8dulu uplovljava oko 30 plovila. Dan ranije dubrova\xc4\x8dki su radio amateri uhvatili poruke JRM u kojima zapovjedni\xc5\xa1tvo 9. VPS Boka zahtijeva zaustavljanje konvoja i pretres svih brodova i plovila. Daljnja plovidba je tekla neometano sve do Elafitskog oto\xc4\x8dja i Mljetskog kanala gdje je JRM sa svojim topovnja\xc4\x8dama zaustavila konvoj. Pregovori s jugo-mornaricom, tijekom kojih su predstavnici JRM tra\xc5\xbeili da se ostali brodovi i plovila vrate nazad a da Slavija ide u crnogorsku luku Zelenika, traju do kasno u no\xc4\x87. JRM je na koncu popustila, pretresla brodove i dozvolila uplovljavanje konvoja u Dubrovnik.\n_START_SECTION_\nUplovljavanje\n_START_PARAGRAPH_\nDana 31. listopada 1991. godine u ranim jutarnjim satima iz dubrova\xc4\x8dke luke Gru\xc5\xbe u susret Konvoju Libertas isplovljavaju gliseri Odreda naoru\xc5\xbeanih brodova te nakon pola sata uvode svih 29 brodova, brodica i ostalih plovila u luku u kojoj im je dobrodo\xc5\xa1licu po\xc5\xbeeljelo oko 1.000 stanovnika Dubrovnika. Porukom da nisu zaboravljeni okupljenom stanovni\xc5\xa1tvu obratio se Stjepan Mesi\xc4\x87. Nakon duga\xc4\x8dkih 30 dana u Grad je stigla toliko o\xc4\x8dekivana pomo\xc4\x87 koja je stanovni\xc5\xa1tvu vratila vjeru i nadu u kona\xc4\x8dnu slobodu i deblokadu okupiranog Grada.'